text: Nu skal der være bedre bordskik blandt ældre
  28 november 2013 kl. 12.03
  Bordskik blandt ældre på plejehjem skal få de småt-spisende til at spise mere.
  Et nyt projekt i Horsens Kommune skal gøre bordskikken på plejecentre bedre. Formålet er bl.a. at få de småt-spisende til at spise mere.
  Bordene skal være pænt dækkede, og de ældre skal spise med nogle, de godt kan lide.
  - Vi har styr på maden, men rammerne for selve måltidet ? de gode bordskikke - skal vi have større opmærksomhed på, fortæller Jane Vase, der er ledende økonoma på Ceres Centret i Horsens.
  - Personalet skal uddannes i at være måltidsværter. De skal for eksempel i endnu højere grad end nu være opmærksom på at lave den rigtige bordplan - at sætte de ældre sammen med beboere, som de svinger med, siger Jane Vase.
  På plejecenter Vesterled i Brædstrup har de følgende filosofi omkring måltiderne:
  - Vi gør meget ud af at dække bord med pynt og pæne servietter, og vi køber spise- og kaffestel i genbrugsbutikker, som de ældre kan lide at bruge. Vi serverer også altid maden fra fade, så de ældre selv kan øse den portion op, som passer dem, fortæller Karin Andersen, der er social- og sundhedshjælper.
  